Spaar só water - Jou Gesin | Solidariteit WêreldJou Gesin | Solidariteit Wêreld
Tuis › Artikels › Spaar só water
Spaar só water
Groot dele van Suid-Afrika, veral die Wes-, Oos- en Noord-Kaap, gaan tans onder 'n erge droogte gebuk en die krisis is reeds tot 'n nasionale ramp verklaar.
Suid-Afrika word as 'n waterskaars land beskou en het volgens berigte van die hoogste vlakke van daaglikse huishoudelike waterverbruik per persoon ter wêreld.
Volgens die Wêreldgesondheidsorganisasie (WGO) is 50 liter water per persoon per dag genoeg om te verseker dat daar aan die mees basiese behoeftes voldoen word. Navorsing toon egter die gemiddelde waterverbruik in Suid-Afrika is in die omgewing van 200 liter per dag per persoon.
Hoe kan ek water bespaar?
Daar is honderde maniere om water te bespaar. Hier is wenke om water in en om die huis te bespaar.
In die huis:
Gebruik munisipale water slegs vir noodsaaklikhede soos kook, drink en was.
Draai die kraan toe terwyl jy jou gesig was, tande borsel of skeer. Jy kan selfs 'n koppie water in plaas van 'n lopende kraan gebruik.
Stort eerder in plaas van bad. 'n Bad kan maklik tussen 80 en 200 liter water gebruik. Wanneer jy stort, gebruik dit ongeveer 20 liter water per minuut. Stort dus vir 'n korter tydperk. Jy kan ook die water toedraai wanneer jy was en dit dan weer oopmaak om af te spoel. Kyk ook na die moontlik om 'n waterbesparende stortkop te installeer. Indien dit nie noodsaaklik is om te bad of te stort nie kan jy eerder 'n klein skottel met 'n bietjie water in gebruik om jouself te was en af te spoel.
Moenie die toilet onnodig spoel nie. Met elke spoel word tussen ses en nege liter water gebruik. Probeer ook om eerder gryswater te gebruik om die toilet te spoel. Gryswater kan bymekaar gemaak word deur jou stort-, bad- en waswater op te vang. 'n Blok kan ook in die waterbak van die toilet geplaas word sodat minder water gebruik word om die toilet te spoel.
In die kombuis en waskamer:
Vang lopende water op terwyl jy byvoorbeeld wag vir die temperatuur om te verander. Die water kan vir ander doeleindes gebruik word.
Gebruik so min as moontlik water wanneer skottelgoed per hand gewas word. Wag vir 'n volle vrag indien jy 'n skottelgoedwasser gebruik.
Ontdooi kos in die yskas of natuurlik in plaas daarvan om dit onder lopende water te plaas.
Wag vir 'n vol vrag voor jy die wasmasjien gebruik. Sommige wasmasjiene se gryswater kan ook vir ander doeleindes aangewend word.
Hou drinkwater in die yskas sodat jy nie onnodig 'n kraan laat loop om byvoorbeeld te wag vir koue water om te drink nie.
Buite die huis:
Gebruik 'n emmer in plaas van 'n tuinslang om jou motor te was.
Indien jy jou tuin mag natmaak, moet dit in die vroeë oggendure of laat agtermiddag gedoen wanneer dit koeler is om verdamping tot die minimum te beperk.
Water wat in die huis gespaar is, kan ook vir jou tuin en ander takies buite die huis aangewend word.
Vang reënwater op om vir takies in en om die huis te gebruik.
Jy kan ook belê in plante wat minder water nodig het.
Indien jy lekkasies in en om die huis opmerk, moet dit dadelik reggemaak word.
Iopsa: http://www.iopsa.org.za/index.php/information/water/303-top-9-ways-you-can-save-water-as-a-south-african